Agron Gjekmarkaj

Agron Gjekmarkaj (lindur më 21 maj 1974) është politikan, akademik dhe publicist shqiptar. Ai shërben si deputet në Kuvendin e Shqipërisë për qarkun e Lezhës dhe aktualisht mban postin e Nënkryetarit të Kuvendit.

 Jeta dhe arsimi 
Gjekmarkaj ka lindur në Lezhë më 21 maj 1974. Ai u diplomua në Fakultetin e Historisë dhe Filologjisë në Universitetin e Tiranës, në 1996, me studimet në gjuhë dhe letërsi. Në 2005 përfundoi studimet në teorinë letrare në Fakultetin e Letërsisë dhe Filozofisë, Universiteti La Sapienza i Romës.

 Karriera akademike dhe profesionale 
Pas përfundimit të studimeve, Gjekmarkaj ka punuar si pedagog në Fakultetin e Historisë dhe Filologjisë në Universitetin e Tiranës. Ai mban titullin akademik “Doktor Shkencash”. Nga mesi i viteve 1990, ka qenë aktiv si publicist dhe gazetar, duke qenë redaktor i revistës kulturore Hylli i Dritës dhe kryeredaktor i gazetës Ora e Shqipërisë në 1996. Nga 2004 ka kontribuar si kolumnist dhe opinionist në gazeta të ndryshme shqiptare, përfshirë  Gazetën Panorama. Nga 2000 deri në 2005 ka bashkëpunuar me gazetën shqipfolëse Bota Shqiptare në Romë dhe me Radion Vatikan si këshilltar dhe kontribues redaksional.

 Shërbimi publik 
Nga 2005 deri në 2007, Gjekmarkaj ka qenë këshilltar i Ministrit të Kulturës për politikën kulturore. Nga 2007 deri 2008, ka drejtuar Drejtorinë e Arteve dhe Letërsisë në Ministrinë e Kulturës, Rinisë dhe Sporteve. Ka qenë anëtar i Jurisë së Çmimeve Kombëtare letrare nga 2007 deri 2010 dhe anëtar i Këshillit Shkencor të Bibliotekës Kombëtare të Shqipërisë nga 2006 deri 2008. Nga 2008 deri 2009 ka shërbyer si asistent i Presidentit të Republikës.

 Karriera politike 
Gjekmarkaj u zgjodh deputet në Kuvendin e Shqipërisë në zgjedhjet e vitit 2021, në qarkun e Lezhës si i zgjedhur i Partisë Denokratike. Ai aktualisht shërben si Nënkryetar i Kuvendit (që nga 18 tetori 2022) dhe është anëtar aktiv i grupit parlamentar të Partisë Demokratike.

 Botimet 
Gjekmarkaj ka publikuar disa vepra shkencore dhe letrare, përfshirë:
 La letteratura fantastica di Kadare (2012)    
 Kështu foli At Zef Pllumi me gazetarët (2009)   
 Reaksionari (2015)  

 Referime 

Kategoria:Lindje 1974
Kategoria:Deputetë të Kuvendit të Shqipërisë
Kategoria:Akademikë shqiptarë
Kategoria:Njerëz nga Lezha